CELEX: 52015XG0120(01)
Language: lv
Date: 2015-01-20
Title: Padomes secinājumi par uzņēmējdarbības garu izglītībā un apmācībā

20.1.2015   
            
            
               LV
            
            
               Eiropas Savienības Oficiālais Vēstnesis
            
            
               C 17/2
            
         Padomes secinājumi par uzņēmējdarbības garu izglītībā un apmācībā
   (2015/C 17/02)
   EIROPAS SAVIENĪBAS PADOME,
   ATGĀDINOT ŠĀ JAUTĀJUMA POLITISKO KONTEKSTU, KAS IZKLĀSTĪTS ŠO SECINĀJUMU PIELIKUMĀ, UN JO ĪPAŠI EIROPADOMES NESENO AICINĀJUMU “VEICINĀT UZŅĒMĒJDARBĪBAS GAISOTNI UN DARBVIETU RADĪŠANU” (1),
   ŅEMOT VĒRĀ UZŅĒMĒJDARBĪBAS DEFINĪCIJU, KAS LIETOTA 2006. GADA IETEIKUMĀ PAR PAMATPRASMĒM MŪŽIZGLĪTĪBĀ (2),
   UZSVER, KA
   
            
               1.
            
            
               gan uzņēmējdarbība, gan izglītība ir prioritātes, kas ietvertas Eiropa 2020 – stratēģijā gudrai, ilgtspējīgai un integrējošai izaugsmei;
            
         
            
               2.
            
            
               uzņēmēja mentalitātes attīstīšana iedzīvotājiem var būt ļoti izdevīga gan viņu profesionālajā, gan privātajā dzīvē;
            
         
            
               3.
            
            
               uzņēmējdarbības gars izglītībā un apmācībā var sekmēt nodarbināmību, pašnodarbinātību un aktīvu pilsonību, kā arī uz āru vērstas, piemēroties spējīgas izglītības un apmācības iestādes;
            
         
            
               4.
            
            
               uzņēmējdarbības garam izglītībā un apmācībā vajadzētu būt vērstam uz to, lai visiem, kas mācās, neatkarīgi no viņu dzimuma, sociālekonomiskās izcelsmes vai īpašām vajadzībām sniegtu prasmes un kompetences, kas vajadzīgas, lai veidotu uzņēmēju mentalitāti un spējas;
            
         
            
               5.
            
            
               uzņēmējdarbības gars izglītībā un apmācībā tiem, kas mācās, var nodrošināt arī tādas prasmes, kompetences un atbalstu, kas nepieciešams jaunu uzņēmumu veidošanai, piemēram, MVU un sociālo uzņēmumu veidā;
            
         
            
               6.
            
            
               lai veidotu uzņēmējdarbības garu, līdztekus tādām pamatprasmēm kā prasme lasīt, rakstīt un rēķināt jau no agrīna vecuma ir nepieciešams pakāpeniski attīstīt virkni kompetenču. Starp tām var minēt, piemēram, radošumu un pašiniciatīvu, problēmrisināšanu un kritisko domāšanu, lēmumpieņemšanu un spēju uzņemties risku, māku pielāgoties un neatlaidību, pašdisciplīnu un atbildības izjūtu, spēju vadīt un darboties komandā, prasmi plānot un organizēt, sociālā, ekonomiskā un kultūras konteksta izpratni, valodu prasmes un spēju pārliecināt;
            
         
            
               7.
            
            
               uzņēmējdarbības prasmēm un kompetencēm vajadzētu pievērsties visos izglītības un apmācības līmeņos un, ciktāl iespējams, visā mācību programmā, tā, lai tās varētu nepārtraukti attīstīt, veltot uzmanību tam, lai tiktu sasniegti uzņēmējdarbības mācīšanās rezultāti;
            
         
            
               8.
            
            
               izglītības un apmācības iestādēm pašām vajadzētu tiekties būt radošākām un inovatīvākām, reaģējot uz strauji mainīgo vidi, kuru ietekmē tehnoloģija, globalizācija un arvien jaunas vajadzības pēc prasmēm. Skolotāji, pasniedzēji un izglītības iestāžu vadītāji būtu jāmudina sekmēt uzņēmējdarbības prasmes, kompetences un mentalitāti, savukārt iestādēm būtu jāpiedāvā radoša un inovatīva mācīšanās vide un aktīvi jāsekmē attiecību veidošana ar plašāku sabiedrību;
            
         
            
               9.
            
            
               izglītības un apmācības iestāžu partnerības ar uzņēmumiem, jo īpaši MVU, var palīdzēt veidot ciešāku sadarbību starp izglītības un apmācības vidi un darba vidi. Tādēļ uzņēmumi un uzņēmējdarbības organizācijas būtu jāmudina atbalstīt uzņēmējdarbības garu izglītībā un apmācībā, piemēram, nodrošinot fiziskas vai virtuālas platformas, kas iecerētas, lai veicinātu šādas partnerības un mācīšanos darbavietā;
            
         
            
               10.
            
            
               integrējot zināšanu trijstūri starp izglītību, pētniecību un inovāciju – piemēram, tādu, ko atbalsta Eiropas Inovāciju un tehnoloģiju institūts (EIT) –, tiek uzlabots mācīšanas un mācīšanās process, stimulējot radošo domāšanu un inovatīvu attieksmi un pieejas, kas bieži vien paver ceļu jaunu uzņēmumu veidošanai;
            
         
            
               11.
            
            
               arī maģistrantūras un doktorantūras līmeņa izglītības un apmācības darbības, piemēram, tās, ko veic EIT zināšanu un inovācijas kopienas, palīdz veicināt ar inovācijām saistītu prasmju attīstību, vadības un uzņēmējdarbības prasmju pilnveidi un pētnieku un studentu mobilitāti;
            
         
            
               12.
            
            
               svarīgu ieguldījumu uzņēmējdarbības prasmju, kompetenču un mentalitātes attīstībā var dot arī neformālā un ikdienējā mācīšanās, kā arī brīvprātīgais darbs,
            
         AICINA DALĪBVALSTIS, IEVĒROJOT SAVU VALSTS PRAKSI UN PIENĀCĪGI ŅEMOT VĒRĀ SUBSIDIARITĀTI UN INSTITUCIONĀLO AUTONOMIJU:
   
            
               1.
            
            
               mudināt attīstīt koordinētu pieeju uzņēmējdarbības izglītībai visā izglītības un apmācības sistēmā, tostarp, piemēram, veidojot saiknes starp izglītības ministrijām un citām attiecīgām ministrijām, atvieglojot uzņēmumu un uzņēmēju, kā arī bezpeļņas sektora iesaistīšanos visos plānošanas un īstenošanas līmeņos (ieskaitot izglītības un apmācības iestāžu partnerības ar uzņēmumiem) un mudinot veikt konkrētu izvērtēšanu un pārraudzību;
            
         
            
               2.
            
            
               veicināt uzņēmējdarbības prasmju un kompetenču iekļaušanu gan sākotnējās skolotāju/pasniedzēju izglītības programmās, gan turpmākajā profesionālajā pilnveidē;
            
         
            
               3.
            
            
               sekmēt sinerģiju starp uzņēmējdarbības izglītību un apmācību un profesionālo orientāciju, lai atbalstītu uzņēmējdarbības pamatkompetences apguvi un lai uzņēmumu veidošanu atainotu kā karjeras iespēju;
            
         
            
               4.
            
            
               veicināt un atbalstīt studentu un skolēnu uzņēmumu iniciatīvas, piemēram, mudinot veidot atbilstīgu mācīšanās vidi, nodrošinot stabilus profesionālās orientācijas pakalpojumus visos izglītības un apmācības līmeņos un – jo īpaši augstākās izglītības un profesionālās izglītības un apmācības jomās – darot pieejamus mentoringa un inkubatoru pakalpojumus topošajiem uzņēmējiem;
            
         
            
               5.
            
            
               atvieglot un stimulēt uzņēmēju iesaistīšanos mācīšanās procesā, kā arī likt lietā agrāko absolventu pieredzi, piemēram, aicinot uzņēmējus uz izglītības un apmācības iestādēm, lai viņu pieredzi pārrunātu ar audzēkņiem, skolotājiem un pasniedzējiem, vai nodrošinot mācīšanās darbavietā, stažēšanās un māceklības iespējas;
            
         
            
               6.
            
            
               kad vien iespējams, uzņēmējdarbības izglītības un apmācības kvalitātes un efektivitātes izvērtēšanā izmantot informāciju par absolventu gaitām;
            
         
            
               7.
            
            
               veicināt praktisku uzņēmējdarbības pieredzi, piemēram, radošos konkursus, start-up uzņēmumus, uzņēmējdarbības simulācijas vai uz uzņēmējdarbības projektiem balstītu mācīšanos, paturot prātā, ka ir jāizmanto vecumam atbilstoša pieeja;
            
         
            
               8.
            
            
               ņemt vērā darbu, ko veic Tematiskā darba grupa uzņēmējdarbības izglītības jautājumos,
            
         
      
         Jo īpaši attiecībā uz augstāko izglītību, paturot prātā institucionālo autonomiju:
      
   
   
            
               9.
            
            
               atbalstīt augstākās izglītības iestāžu (AII) centienus izstrādāt mērķtiecīgus pasākumus institucionālo pārmaiņu pārvaldīšanai un turpmākai organizatoriskai pilnveidei, jo īpaši, lai stiprinātu uzņēmējdarbības un inovācijas mentalitāti;
            
         
            
               10.
            
            
               veicināt tiešsaistes rīka HEInnovate
                   (3) izmantošanu, lai AII palīdzētu izstrādāt efektīvas stratēģijas uzņēmējdarbības un inovācijas spēju attīstīšanai, uzlabojot informētību par izvirzītajiem jautājumiem un problēmām un sniedzot norādes par to, kā tos risināt;
            
         
            
               11.
            
            
               paturot prātā Inovatīvu doktorantūru programmu principus (4), kuros uzsvērts, ka ārkārtīgi svarīgi ir tiekties pēc izcilības pētniecībā, izcelt lomu, kas piemīt pētniekiem iesācējiem kā starpniekiem, ar kuru palīdzību zināšanas tiek nodotas neakadēmiskajām aprindām, jo īpaši, kad tas ir vietā, stimulējot doktorantu saskari ar industriju un citiem attiecīgiem nodarbinātības sektoriem, kā arī dažādu nododamu prasmju, tostarp uzņēmējdarbības gara, apguvi ar atbilstošu apmācību vai praktisko pieredzi,
            
         
      
         Jo īpaši attiecībā uz skolām, profesionālo izglītību un apmācību un pieaugušo izglītību, paturot prātā institucionālo autonomiju:
      
   
   
            
               12.
            
            
               sekmēt tādu pakalpojumu pieejamību, ar ko skolām un profesionālās izglītības un apmācības iestādēm, un pieaugušo izglītības iestādēm un šīs izglītības un apmācības sniedzējiem palīdz atrast partnerus no uzņēmējdarbības un sociālo uzņēmēju vides;
            
         
            
               13.
            
            
               veicināt profesionālās izglītības un apmācības iestāžu centienus atbalstīt studentu un skolēnu uzņēmumu veidošanu, apmainoties ar paraugpraksi un stiprinot saiknes ar uzņēmumiem un sociālajiem uzņēmumiem;
            
         
            
               14.
            
            
               veicināt to, lai būtu pieejamas un sasniedzamas māceklības programmas un citas ar mācīšanos darbavietā saistītas iniciatīvas, kurām piemīt uzņēmējdarbības dimensija;
            
         
            
               15.
            
            
               mudināt pieaugušo izglītības sniedzējus, kad iespējams, uzņēmējdarbības prasmes un kompetences iekļaut esošajās programmās vai veltīt tām īpašus kursus,
            
         AICINA DALĪBVALSTIS UN KOMISIJU, RĪKOJOTIES SAVU ATTIECĪGO KOMPETENČU ROBEŽĀS,
   
            
               1.
            
            
               izpētīt – ciešā sadarbībā ar “ET 2020” darba grupu transversālo prasmju jautājumos –, vai ir iespējams un ir lietderīgi izstrādāt vadošu pamatprincipu kopumu attiecībā uz uzņēmējdarbības pamatkompetenci (5), parādot šīs kompetences dažādos elementus un izmantojot uz mācīšanās rezultātiem un līmeņiem balstītu pieeju. Tas veicinātu koordinētu pieeju starp dažādajiem izglītības un apmācības līmeņiem, kā arī palīdzētu ņemt vērā neformālās un ikdienējās mācīšanās rezultātus;
            
         
            
               2.
            
            
               atvieglot ideju un paraugprakses apmaiņu valstu un Eiropas līmenī – piemēram, izmantojot “ET 2020” darba grupu transversālo prasmju jautājumos –, lai stiprinātu uzņēmējdarbības garu izglītībā un apmācībā;
            
         
            
               3.
            
            
               izpētīt pievienoto vērtību, ko dotu tāda iedzīvotājiem paredzēta rīka izstrāde Eiropas līmenī, ar kuru viņi paši varētu novērtēt savu uzņēmējdarbības kompetenci, tostarp visu līdzīgo pašlaik pieejamo rīku apzināšana;
            
         
            
               4.
            
            
               pilnībā izmantot potenciālu, ko uzņēmējdarbības izglītības atbalstam piedāvā Erasmus+, piemēram, sekmējot izglītības iestāžu un uzņēmumu sadarbības vispārēju ieviešanu zināšanu aliansēs augstākajā izglītībā un nozaru prasmju aliansēs profesionālajā izglītībā un apmācībā. Jo īpaši ņemt vērā rezultātus, kas gūti Eiropas rīcībpolitikas eksperimentālajā iniciatīvā saistībā ar praktisko uzņēmējdarbības pieredzi;
            
         
            
               5.
            
            
               sekmēt to, lai skolotāji/pasniedzēji apgūtu uzņēmējdarbības prasmes un kompetences, piemēram, ar projektiem, kas apvieno skolotāju un pasniedzēju tīklus un kas veicina ieguldījumu no pašiem uzņēmējiem, vai izstrādājot jaunus kursus vai resursus, tostarp izmantojot digitālu un tiešsaistes mācīšanos;
            
         
            
               6.
            
            
               saistībā ar shēmu “Garantija jauniešiem” izpētīt veidus, kā jauniešus virzīt uz uzņēmējdarbību, sniedzot attiecīgu apmācību, uzlabojot izglītības un apmācības iestāžu sadarbību ar darba vidi, lai apzinātu jauniešus, kam minētā shēma var būt noderīga, veicinot uzņēmējdarbības mācīšanos shēmas dalībniekiem un iezīmējot start-up uzņēmumus kā potenciālu karjeras ceļu;
            
         
            
               7.
            
            
               apsvērt, kā vislabāk izmantot citus Eiropas resursus, piemēram, Eiropas Sociālo fondu, lai sniegtu atbalstu uzņēmējdarbības gara veicināšanai izglītībā un apmācībā;
            
         
            
               8.
            
            
               atbalstīt sadarbību starp uzņēmējiem un izglītības un apmācības iestādēm, lai izstrādātu inovatīvus izglītojošus risinājumus, piemēram, ar konkursiem un inkubatoriem;
            
         
            
               9.
            
            
               atbalstīt sadarbību un apmaiņas ar tīkliem un organizācijām reģionu, valstu un Eiropas līmenī, kas var piedāvāt pieredzi un zināšanas par uzņēmējdarbības gara stiprināšanu izglītībā un apmācībā un par tādu rīku un metodoloģiju izstrādi, kuri paredzēti uzņēmējdarbības kā pamatkompetences veicināšanai;
            
         
            
               10.
            
            
               ņemot vērā darbu, ko paveikusi ekspertu grupa uzņēmējdarbības mācīšanās un kompetences datu un rādītāju jautājumos, un pienācīgi iesaistot Rādītāju un kritēriju pastāvīgo darba grupu, sīkāk izpētīt, vai ir lietderīgi un iespējams definēt uzņēmējdarbības izglītības rādītājus, lai paplašinātu faktu bāzi un palīdzētu apzināt paraugprakses jomas;
            
         
            
               11.
            
            
               izpētīt, kāds potenciāls piemīt tādu bezmaksas atklātu digitālu un tiešsaistes rīku izstrādei, kas stiprina uzņēmējdarbības un inovācijas prasmju un kompetenču apguvi, un izpētīt iespējas sadarbībai ar atklātā pirmkoda kopienu, lai veicinātu bezmaksas uzņēmējdarbības rīkus, kā arī apmācību par šādiem rīkiem,
            
         
      
         Jo īpaši attiecībā uz augstāko izglītību, paturot prātā iestāžu autonomiju:
      
   
   
            
               12.
            
            
               veicināt sinerģiju ar pētniecības un inovācijas sektoru, lai sekmētu iniciatīvas ar mērķi attīstīt un paplašināt uzņēmējdarbības prasmes un kompetences;
            
         
            
               13.
            
            
               atbalstīt to, lai tiktu turpmāk pilnveidots, pielāgots un izplatīts HEInnovate kā rīks, kas paredzēts no uzņēmējdarbības viedokļa aktīvām un inovatīvām AII, ņemot vērā datus, kas iegūti, to piemērojot tajās AII, kas izvēlējušās piedalīties, izmantojot ESAO pārskatos par valstīm iegūtos konstatējumus un atvieglojot regulāras apmaiņas ar dalībvalstīm un AII ieinteresētajām personām;
            
         
            
               14.
            
            
               aicināt EIT izpētīt potenciālu, kas piemīt EIT zīmei “sertificēts novators un uzņēmējs”, ko pašlaik izstrādā, un to sasaistīt ar savu vispārējo izglītības programmu, plaši informējot par rezultātiem saskaņā ar EIT informēšanas programmu, vienlaikus nepieļaujot nekādu papildu administratīvo slogu;
            
         
            
               15.
            
            
               atbilstīgos gadījumos izmantot augstākajai izglītībai piemītošo uzņēmējdarbības potenciālu, apzinot veicinošos faktorus mācību programmās, ārpus tām un no institucionālā viedokļa, veicinot to plašāku izmantošanu AII un citos izglītības līmeņos un liekot lietā attiecīgus pētījumus par šāda potenciāla atbalstīšanu;
            
         
            
               16.
            
            
               ņemt vērā Universitāšu un uzņēmēju foruma lomu un ietekmi, jo īpaši tā Uzņēmējdarbības pīlāra ieteikumu, lai veidotu inovatīvas pieejas un stiprinātu apmaiņas par jautājumiem saistībā ar uzņēmējdarbību tur, kur krustojas universitāšu un uzņēmumu intereses,
            
         
      
         Jo īpaši attiecībā uz skolām, profesionālo izglītību un apmācību un pieaugušo izglītību, paturot prātā institucionālo autonomiju:
      
   
   
            
               17.
            
            
               izpētīt Entrepreneurship360 potenciālu kā rīkam, ar kuru skolām un profesionālās izglītības un apmācības iestādēm palīdzēt apzināt savas stiprās un vājās puses no uzņēmējdarbības gara viedokļa un attiecīgi rīkoties;
            
         
            
               18.
            
            
               atbalstīt skolotāju/pasniedzēju tīklu veidošanu un projektu izstrādi uzņēmējdarbības izglītībā, piemēram, izmantojot e-mērķsadarbības (eTwinning) un EPALE platformas;
            
         
            
               19.
            
            
               izpētīt potenciālu, ko piedāvā Eiropas Uzņēmējdarbības forums par profesionālās izglītības jautājumiem, jo īpaši attiecīgos gadījumos ņemot vērā tajā gūtos rezultātus un tā ieteikumus attiecībā uz uzņēmējdarbību;
            
         
            
               20.
            
            
               Eiropas Māceklību alianses ietvaros veicināt iniciatīvas, kuru mērķis ir attīstīt un paplašināt uzņēmējdarbības prasmes un kompetences māceklības un citu ar mācīšanos darbavietā saistītu programmu kontekstā,
            
         ATZĪMĒ KOMISIJAS IECERI
   
            
               1.
            
            
               uzlabot faktu bāzi par uzņēmējdarbības izglītību ar attiecīgiem pētījumiem, tādiem kā Eurydice tematiskais ziņojums, kas plānots 2015. gadā;
            
         
            
               2.
            
            
               2016. gada pirmajā pusgadā ziņot par to, cik plaši tiek izmantots rīks HEInnovate un tā metodoloģija un kāda ir to ietekme, un sniegt attiecīgus ieteikumus tā turpmākai attīstībai,
            
         AICINA KOMISIJU
   nodrošināt iekšējo koordināciju, kas vajadzīga, lai turpmākos pasākumos saistībā ar šiem secinājumiem tiktu iesaistītas visas izglītības un apmācības jomas.
   
      (1)  Sk. dok. EUCO 79/14, 15. lpp., pēdējais ievilkums.
   
      (2)  Šajā tekstā termins “uzņēmējdarbības gars” lietots “pašiniciatīvas un uzņēmējdarbības” nozīmē, kā definēts 2006. gada ieteikumā, un attiecas uz “indivīda spējām pārvērst idejas darbībā. Tā ietver radošu pieeju, inovāciju un riska uzņemšanos, kā arī spēju plānot un vadīt projektus, lai sasniegtu mērķus. Tā atbalsta indivīdus ne tikai ikdienas dzīvē mājās un sabiedrībā, bet arī darbavietā, palīdzot apzināties darba nozīmi un izmantot izdevības, un ir īpašu zināšanu un prasmju pamats, kas nepieciešamas tiem, kas veicina vai nodarbojas ar sociālo darbību vai komercdarbību. Tam būtu jāietver ētisko vērtību apzināšanās un jāveicina laba pārvaldība”.
   
      (3)  https://heinnovate.eu/intranet/main
   
      (4)  Kā apstiprināts Padomes 2011. gada novembra secinājumos par augstākās izglītības modernizēšanu (OV C 372, 20.12.2011., 39. lpp., 10. punkts).
   
      (5)  Saistībā ar pamatprasmju sistēmu, kas izklāstīta Eiropas Parlamenta un Padomes 2006. gada ieteikumā (OV L 394, 30.12.2006.).
   
      PIELIKUMS
      Politiskais konteksts
      
                  1.
               
               
                  Eiropas Parlamenta un Padomes ieteikums (2006. gada 18. decembris) par pamatprasmēm mūžizglītībā (1);
               
            
                  2.
               
               
                  Padomes secinājumi (2009. gada 12. maijā) par stratēģisku sistēmu Eiropas sadarbībai izglītības un apmācības jomā (“ET 2020”) (2);
               
            
                  3.
               
               
                  Padomes un Padomē sanākušo dalībvalstu valdību pārstāvju 2009. gada 26. novembra secinājumi par izglītības nozīmes palielināšanu labi funkcionējošā zināšanu trijstūrī (3);
               
            
                  4.
               
               
                  Padomes secinājumi (2010. gada 16. marts) par Eiropas stratēģiju laikposmam līdz 2020. gadam (4);
               
            
                  5.
               
               
                  Padomes secinājumi par augstākās izglītības modernizēšanu (5);
               
            
                  6.
               
               
                  Padomes Ieteikums (2012. gada 20. decembris) par neformālās un ikdienējās mācīšanās validēšanu (6);
               
            
                  7.
               
               
                  Padomes secinājumi (2014. gada 20. maijs) par jauniešu uzņēmējdarbības veicināšanu, lai sekmētu jauniešu sociālo iekļautību (7);
               
            
                  8.
               
               
                  Padomes secinājumi (2014. gada 20. maijs) par skolotāju efektīvu izglītību (8);
               
            
                  9.
               
               
                  Eiropadomes 2014. gada 26.–27. jūnija secinājumi, jo īpaši I pielikums “Savienības stratēģiskā programma pārmaiņu laikā” (9);
               
            un
      
                  1.
               
               
                  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Izglītības pārvērtēšana – ieguldījums prasmēs labāku sociālekonomisko rezultātu sasniegšanai” (10), 2012. gada novembris;
               
            
                  2.
               
               
                  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Rīcības plāns uzņēmējdarbības jomā 2020. gadam. Uzņēmējdarbības gara atdzīvināšana Eiropā” (11), 2013. gada janvāris.
               
            
         (1)  OV L 394, 30.12.2006., 10. lpp.
      
      
         (2)  OV C 119, 28.5.2009., 2. lpp.
      
      
         (3)  OV C 302, 12.12.2009., 3. lpp.
      
      
         (4)  7586/10.
      
         (5)  OV C 372, 20.12.2011., 36. lpp.
      
      
         (6)  OV C 398, 22.12.2012., 1. lpp.
      
      
         (7)  OV C 183, 14.6.2014., 18. lpp.
      
      
         (8)  OV C 183, 14.6.2014., 22. lpp.
      
      
         (9)  EUCO 79/14, 15. lpp.
      
         (10)  14871/12 + ADD 1 līdz 8.
      
         (11)  COM(2012) 795 final.